মাসুম বাদশাহ্, সিংগাইর(মানিকগঞ্জ) প্রতিনিধি : এক সময়ের সফল কৃষক বর্তমান ইটভাটা শ্রমিক চান্দহর ইউনিয়নের রিফায়েতপুর গ্রামের শকদ আলী (৫৬) এখন আর ফসল ফলানোর স্বপ্ন দেখেন না। তার জমিতে বিঘা প্রতি ৮ থেকে ১০ মণ সরিষা হতো। শেষ হতেই ইরি-বোরো ধানের ফলন হতো ২০ থেকে ২৫ মণ। তার পর বর্ষা মৌসুমে আমন ধান ফলন হতো ১০ থেকে ১২ মণ। এখন তার সেই ফসলের স্বপ্নের জমিতে গড়ে উঠেছে পরিবেশ বিধ্বংসী ইটভাটা। ফসল ফলানো যেন শকদ আলীর কাছে দুঃস্বপ্ন। তার মতোই একই অবস্থা ওই গ্রামের সিরাজুল ইসলাম (৪৫), হূমায়ন কবির (৪৩) ও নজরুল ইসলামের (৫৫)।